Interessen for det ny Aalborg Universitetshospital er stor, og en gang om året bliver nordjyderne inviteret indenfor til åbent hus-arrangement for at følge byggeriet. Søndag var der åbent hus for femte år i træk, og endnu en gang kunne man melde om rekord. Flere end 5100 nysgerrige nordjyder kiggede forbi på marken i Aalborg Øst. Projektdirektør Niels Uhrenfeldt er ved at falde bagover over den store interesse. - Sikke en opbakning, sikke en interesse fra nordjyderne om det arbejde, vi går og laver. Jeg tænker bare, at det ikke kan fortsætte, det her. Vi kan ikke blive ved med at slå vores egen rekord hver gang. Det er helt utroligt, siger han. Det ny Aalborg Universitetshospital er Nordjyllands største byggeri nogensinde, og ved søndagens åbent hus-arrangement kunne de besøgende for første gang komme ned i de lange kældergange under sygehuset samt se sygehusets enorme centrallager. Universitetshospitalet skal efter planen stå færdigt i 2021. Prisen lyder på knap fem milliarder kroner. Lørdag 7. september klokken 19.45 kan du se et program om det store åbent hus-arrangement.
Flere end 5000 dukkede op for at se det ny Aalborg Universitetshospital, som søndag holdt åbent hus.